《归途二十里渡浑河登石径山遇雨》
清代·赵怀玉

回头别群山，西望尽碧空。岂知青未了，山色忽向东。

巃嵷邈双阙，詄荡开九重。林枯少栖鹘，洞累疑藏蜂。

虚无想金阁，黯淡留铜容。遗经署元和，高爵奓卢龙。

能邀定州殁，始信大觉功。至今来游客，证古名犹蒙。

徐开荆枳地，力陟陂陀峰。下临駴无地，上瞩愁近穹。

桑乾塞外来，至此势更雄。飞声撼诸天，一听三日聋。

塔孤势疑动，客惧不敢从。前山雨欲集，归路云已封。

不辞沾衣湿，藉慰久旱衷。

作者简介：（1747—1823）江苏武进人，字亿孙，号味辛、收庵。乾隆四十五年举人，官山东青州府海防同知，署登州知府。主通州、石港讲席，工古文，好学深思。诗与同里孙星衍、洪亮吉、黄景仁齐名。有《亦有生斋集》。